Document ID: /roh_data/filtered/fineweb-2-filterrobots_roh.jsonl.gz/47950

- En il decurs dal venderdi datti dentant pli pauca plievgia, uschia Daniela Schmucki dad SRF Meteo. Cun ferma plievgia sur tut il pajais na stoppian ins betg quintar. Surtut local dettia dentant vinavant urizis.
- Il privel d'aua gronda, ch'auals van sur ils urs u il privel da bovas resta vinavant. Tranteren po puspè sa mussar il sulegl, sur tut en il sid da las alps. La situaziun sa differenziescha fitg tenor regiun, uschia SRF Meteo.
- L'aura la fin d'emna vegn in zic pli quieta, fertant ch'i po adina puspè plover en il nord da las alps. En il sid èsi per il pli sitg. Las temperaturas creschan be plaunet, er en il nord pudessi puspè dar dis da stad cun passa 25 grads, en il sid pudessi dar temperaturas d'enfin 30 grads.
Cura sa quietescha la situaziun?
Tenor idrologs dad SRF, duvrassi uss ina fasa sitga da duas emnas. Quai n'è dentant il mument betg en vista. Ma l'emna proxima vegn puspè ina zona da pressiun auta che duess chaschunar almain 3 fin 4 dis sitgs. Quai duess lura almain stabilisar la situaziun cun las auas. Dentant poi suenter puspè dar pli grondas massas d'aua.